Síðastliðinn föstudag samþykkti Alþingi ný lög um strandveiðar . Gera þau ráð fyrir að heimild til strandveiða verði lögfest og fyrirkomulag veiðanna verði í meginatriðum það sama og í fyrrasumar . Þannig er gert ráð fyrir að strandveiðar muni einkum takmarkast af þeim aflaheimildum sem ráðstafað er sérstaklega til veiðanna , eða allt að 6.000 lestum af óslægðum botnfiski í stað 3.995 lesta af þorski auk annarra tegunda líkt og var á síðasta ári . Aðrar breytingar sem gerðar eru frá sl. sumri eru helstar þær að heimilt verður að stunda veiðarnar á tímabilinu frá 1. maí til 31. ágúst og hverri útgerð verði einungis heimilt að fá leyfi til strandveiða fyrir eitt fiskiskip . Frá og með fiskveiðiárinu 2010 / 2011 verður óheimilt að veita fiskiskipi leyfi til strandveiða , hafi aflamark umfram það aflamark sem flutt hefur verið til þess á sama fiskveiðiári verið flutt af því . Ráðherra verður samkvæmt lögunum heimilt með reglugerð að banna strandveiðar á almennum frídögum . Loks segir í lögunum að á hverju fiskiskipi verði heimilt að draga 650 kíló í þorskígildum talið af kvótabundnum tegundum í hverri veiðiferð . “ Þó þessi breyting á lögum nr. 116 frá 2006 um stjórn fiskveiða láti ekki mikið yfir sér er alveg augljóst að hún hefur gríðarlega þýðingu fyrir þær byggðir sem þarna eiga í hlut og einnig opnar það möguleika fyrir aðra en þá sem eiga kvóta til að komast inn í fiskveiðar þó að með takmörkuðum hætti sé , ” segir í tilkynningu frá ráðuneytinu .